Микеланджело Буонароти
Кажи, жена, защо тъй дълготрайна…

Превод от италиански: Драгомир Петров, 1970

chitanka.info

Кажи, жена, защо тъй дълготрайна…[0]

Кажи, жена, защо тъй дълготрайна

си ти, издялана (от опит зная)

в скалата, а творецът ти накрая

годините ще сторят прах незнайна.

Причина е последицата крайна:

отстъпва естеството пред оная

ръка, която мраморите вая;

а пред смъртта творбата е нехайна.

Аз мога от смъртта да те отнема

било чрез цвят, било чрез камък властен,

с подобие голямо във лицето;

да знаят дълго след като поема[1]:

ти беше хубавица, аз нещастен,

но не глупак, че люби те сърцето.

[0] Сонетът е посветен на Витория Колона. Той е една от най-силните и типични за поезията на Микеланджело творби, която разкрива познатото ни и от други стихове гордо съзнание за мощта на своя гений. — Б.пр. ↑

[1] След като тръгна за другия свят, сиреч след като умра. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.